CELEX: 32019D1145
Language: sk
Date: 2019-07-04 00:00:00
Title: Vykonávacie rozhodnutie Komisie (EÚ) 2019/1145 zo 4. júla 2019, ktorým sa ukončuje čiastočné priebežné revízne prešetrovanie antidumpingových opatrení uplatňovaných na dovoz rúr a rúrok z tvárnej zliatiny (tiež známej ako zliatina s guľôčkovým grafitom) s pôvodom v Indii bez zmeny platných opatrení

5.7.2019   
               
               
                  SK
               
               
                  Úradný vestník Európskej únie
               
               
                  L 181/87
               
            
         VYKONÁVACIE ROZHODNUTIE KOMISIE (EÚ) 2019/1145
         zo 4. júla 2019,
         ktorým sa ukončuje čiastočné priebežné revízne prešetrovanie antidumpingových opatrení uplatňovaných na dovoz rúr a rúrok z tvárnej zliatiny (tiež známej ako zliatina s guľôčkovým grafitom) s pôvodom v Indii bez zmeny platných opatrení
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (1), a najmä na jeho článok 9 ods. 1,
         keďže:
         1.   POSTUP
         
         1.1.   Platné opatrenia
         
         
                     (1)
                  
                  
                     V súčasnosti platnými opatreniami sú konečné antidumpingové clo uložené vykonávacím nariadením Komisie (EÚ) 2016/388 (2), zmeneným vykonávacím nariadením Komisie (EÚ) 2016/1369 (3).
                  
               
                     (2)
                  
                  
                     Dotknutý výrobok takisto podlieha konečnému vyrovnávaciemu clu uloženému vykonávacím nariadením Komisie (EÚ) 2016/387 (4).
                  
               1.2.   Žiadosť o revízne prešetrovanie
         
         
                     (3)
                  
                  
                     Komisia dostala 2. marca 2018 žiadosť o čiastočné priebežné revízne prešetrovanie platných antidumpingových opatrení podľa článku 11 ods. 3 nariadenia (EÚ) 2016/1036 (ďalej len „základné nariadenie“) obmedzené na vyvážajúceho výrobcu Electrosteel Castings Limited (ďalej len „spoločnosť Electrosteel“). Žiadosť podali spoločnosti Saint-Gobain PAM, Saint-Gobain PAM Deutschland GmbH, Saint-Gobain PAM España S.A. a Duktus (Production) GmbH (ďalej len „žiadatelia“), štyria výrobcovia z Únie.
                  
               
                     (4)
                  
                  
                     V pôvodnom prešetrovaní Komisia zistila v prípade spoločnosti Electrosteel dumpingové rozpätie vo výške 4,1 %, ale sadzba konečného antidumpingového cla bola stanovená na 0 %, aby sa zabránilo dvojitému započítaniu vývozných subvencií, ktoré už boli zaúčtované v rámci konečného vyrovnávacieho cla vo výške 9,0 %. Žiadosť obsahovala dostatočné dôkazy o tom, že spoločnosť Electrosteel od uloženia opatrení zintenzívnila svoje dumpingové praktiky a že okolnosti, na základe ktorých boli uložené existujúce opatrenia, sa zmenili a že tieto zmeny sú trvalej povahy.
                  
               1.3.   Začatie revízneho prešetrovania
         
         
                     (5)
                  
                  
                     Komisia rozhodla o začatí čiastočného priebežného revízneho prešetrovania podľa článku 11 ods. 3 základného nariadenia, rozsahom obmedzeného na preskúmanie dumpingu v súvislosti so spoločnosťou Electrosteel. Komisia 4. mája 2018 uverejnila oznámenie o začatí čiastočného priebežného revízneho prešetrovania v Úradnom vestníku Európskej únie (ďalej len „oznámenie o začatí čiastočného priebežného revízneho prešetrovania“) (5).
                  
               
                     (6)
                  
                  
                     Obdobie opätovného revízneho prešetrovania trvalo od 1. apríla 2017 do 31. marca 2018. Pôvodné obdobie prešetrovania trvalo od 1. októbra 2013 do 30. septembra 2014.
                  
               1.4.   Zainteresované strany
         
         
                     (7)
                  
                  
                     V oznámení o začatí čiastočného priebežného revízneho prešetrovania Komisia vyzvala zainteresované strany, aby oznámili svoje stanoviská. Okrem toho Komisia osobitne informovala žiadateľov, spoločnosť Electrosteel a orgány dotknutej krajiny o revíznom prešetrovaní a vyzvala ich na účasť.
                  
               
                     (8)
                  
                  
                     Zainteresované strany dostali možnosť písomne sa vyjadriť a požiadať o vypočutie pred Komisiou a/alebo úradníkom pre vypočutie v obchodných konaniach. Spoločnosť Electrosteel požiadala o tri vypočutia pred Komisiou, ktoré jej boli poskytnuté. Tieto vypočutia sa konali 15. mája 2018, 15. júna 2018 a 17. januára 2019.
                  
               2.   STIAHNUTIE ŽIADOSTI A UKONČENIE KONANIA
         
         
                     (9)
                  
                  
                     Listami z 19. apríla a 2. mája 2019 žiadatelia informovali Komisiu o tom, že svoju žiadosť vzali späť.
                  
               
                     (10)
                  
                  
                     Podľa článku 9 ods. 1 základného nariadenia konanie možno ukončiť, ak bol podnet vzatý späť, okrem prípadu, keby takéto ukončenie nebolo v záujme Únie.
                  
               
                     (11)
                  
                  
                     Pri prešetrovaní nevyšli najavo žiadne skutočnosti svedčiace o tom, že by ukončenie konania nebolo v záujme Únie. Komisia v tejto súvislosti uviedla, že od zainteresovaných strán neboli doručené žiadne pripomienky, ktoré by naznačovali, že takéto ukončenie by nebolo v záujme Únie. Komisia preto dospela k záveru, že čiastočné priebežné revízne prešetrovanie by sa malo ukončiť bez formálneho rozhodnutia o akýchkoľvek podstatných trvalých zmenách a dumpingových praktikách spoločnosti Electrosteel.
                  
               
                     (12)
                  
                  
                     Komisia dospela k záveru, že čiastočné priebežné revízne prešetrovanie rozsahom obmedzené na preskúmanie dumpingu v súvislosti so spoločnosťou Electrosteel by sa malo ukončiť bez zmeny platných opatrení.
                  
               
                     (13)
                  
                  
                     Zainteresované strany boli zodpovedajúcim spôsobom informované a mali možnosť predložiť pripomienky.
                  
               
                     (14)
                  
                  
                     Toto rozhodnutie je v súlade so stanoviskom výboru zriadeného podľa článku 15 ods. 1 základného nariadenia,
                  
               PRIJALA TOTO ROZHODNUTIE:
         
            Článok 1
            Čiastočné priebežné revízne prešetrovanie antidumpingových opatrení uplatňovaných na dovoz rúr a rúrok z tvárnej zliatiny (tiež známej ako zliatina s guľôčkovým grafitom) s vylúčením rúr a rúrok z tvárnej zliatiny bez vnútorného a vonkajšieho náteru (ďalej len „holé rúrky“), v súčasnosti patriace pod číselné znaky KN ex 7303 00 10 a ex 7303 00 90 (kódy TARIC 7303001010, 7303009010), s pôvodom v Indii, sa ukončuje.
         
         
            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            V Bruseli 4. júla 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 176, 30.6.2016, s. 21.
         
            (2)  Vykonávacie nariadenie Komisie (EÚ) 2016/388 zo 17. marca 2016, ktorým sa ukladá konečné antidumpingové clo na dovoz rúr a rúrok z tvárnej zliatiny (tiež známej ako zliatina s guľôčkovým grafitom) s pôvodom v Indii (Ú. v. EÚ L 73, 18.3.2016, s. 53).
         
            (3)  Vykonávacie nariadenie Komisie (EÚ) 2016/1369 z 11. augusta 2016, ktorým sa mení vykonávacie nariadenie (EÚ) 2016/388, ktorým sa ukladá konečné antidumpingové clo na dovoz rúr a rúrok z tvárnej zliatiny (tiež známej ako zliatina s guľôčkovým grafitom) s pôvodom v Indii (Ú. v. EÚ L 217, 12.8.2016, s. 4).
         
            (4)  Vykonávacie nariadenie Komisie (EÚ) 2016/387 zo 17. marca 2016, ktorým sa ukladá konečné vyrovnávacie clo na dovoz rúr a rúrok z tvárnej zliatiny (tiež známej ako zliatina s guľôčkovým grafitom) s pôvodom v Indii (Ú. v. EÚ L 73, 18.3.2016, s. 1).
         
            (5)  Oznámenie o začatí čiastočného priebežného revízneho prešetrovania antidumpingových opatrení uplatniteľných na dovoz rúr a rúrok z tvárnej zliatiny (tiež známej ako zliatina s guľôčkovým grafitom) s pôvodom v Indii, Ú. v. EÚ C 157, 4.5.2018, s. 3.